## Educació convoca el programa d’innovació educativa Innov@arts

*** El programa Innov@arts està format per set programes artístics estructurats en tres blocs temàtics**

La Conselleria d’Educació, Cultura, Universitats i Ocupació ha publicat en el DOGV la convocatòria del projecte d’innovació educativa Innov@arts per a participar en qualsevol de les set modalitats de programes que conformen el projecte i en les quals confluïxen la innovació, la inclusió, les llengües i les arts.

Esta convocatòria està dirigida als centres d’Educació Primària i d’Educació Especial per al seu desenrotllament durant el curs 2024-2025. El termini per a la inscripció finalitza el pròxim 1 d’octubre,

L’objectiu d’Innov@arts és activar en l’alumnat processos imaginatius i creatius a través de les arts i la innovació. D’esta manera els alumnes valoraran el llenguatge artístic en tots els seus vessants: musical, corporal, teatral, audiovisual, comunicatiu, plàstic i visual.

El programa Innov@arts està format per set programes estructurats en tres blocs temàtics. El primer bloc conté els programes que activen un procés de creació i experimentació basat en la música, la dansa i les tradicions. El segon bloc conté els programes que activen un procés de creació i experimentació basat en la comunicació audiovisual i les arts escèniques. El tercer bloc conté el programa que activa un procés de creació i experimentació basat en les arts plàstiques i visuals.

Els centres educatius participants podran desenrotllar estos programes amb els recursos didàctics proporcionats pel Servici d’Innovació Educativa. Un mateix centre educatiu podrà sol·licitar la participació en tots els programes d’Innov@arts, que resulten del seu interés, per al curs 2024-2025. Es pot consultar el text de la convocatòria en el [DOGV](https://ceice.gva.es/va/web/innovacion-educacion/innovarts).

En la web del Servici d’Innovació Educativa de la Direcció General d’Innovació i Inclusió Educativa es pot trobar més informació sobre la convocatòria: [Innov@arts](https://ceice.gva.es/va/web/innovacion-educacion/innovarts ).

Fecha: 28/09/2024